গ্ৰেটা থুন্‌বাৰিৰ জন্ম হৈছিল ২০০৩ চনৰ ৩ জানুৱাৰীত ষ্ট'কহ'মত৷ তেওঁৰ মাতৃ অপেৰা গায়িকা মালেনা আৰ্ণমেন (Malena Ernman) আৰু পিতৃ অভিনেতা ভান্টে থুন্‌বাৰি (Svante Thunberg)৷ তেওঁৰ ককাক অভিনেতা আৰু পৰিচালক ওলফ থুন্‌বাৰি (Olof Thunberg)৷ 
থুন্‌বাৰিৰ মতে তেওঁ জলবায়ু পৰিবৰ্তনৰ বিষয়ে ২০১১ চনত শুনিবলৈ পায় যেতিয়া তেওঁৰ বয়স আছিল মাথোঁ আঠ বছৰ৷ সেইসময়তে জলবায়ুৰ পৰিবৰ্তন ৰোধ কৰিবৰ বাবে কিয় কোনো দৃঢ় পদক্ষেপ লোৱা হোৱা নাই এই লৈ তেওঁ আচৰিত হৈছিল৷ পৰৱৰ্ত্তী তিনিবছৰত তেওঁ বিষণ্ণতাত ভোগে আৰু কথা কোৱা আৰু খোৱাৰ পৰা বিৰত থাকে৷ স্বাস্থ্যপৰীক্ষাৰ অন্তত তেওঁৰ Asperger syndrome, obsessive–compulsive disorder (OCD), আৰু selective mutism থকা বুলি ধৰা পৰে৷ যদিও এই ৰোগসমূহে পূৰ্বতে তেওঁক সীমাবদ্ধ কৰি ৰাখিছিল, থুন্‌বাৰিয়ে Asperger syndrome ক ৰোগৰ সলনি তেওঁৰ 'চুপাৰপাৱাৰ' বুলিহে অভিহিত কৰে৷

প্ৰায় দুবছৰ ধৰি, থুন্‌বাৰিয়ে তেওঁৰ পিতৃ-মাতৃক পৰ্ণাশনী (vegan) হৈ আৰু উৰাজাহাজেৰে ভ্ৰমণ কৰাটো বাদ দি পৰিৱেশৰ ওপৰত বিৰূপ প্ৰভাৱ (carbon footprint) কমাবলৈ সন্মত কৰাৰ প্ৰচেষ্টা কৰে৷ অৱশ্যে ইয়াৰ ফলত তেওঁৰ মাকে সংগীতশিল্পী হিচাপে তেওঁৰ আন্তৰ্জাতিক কেৰিয়াৰ ত্যাগ কৰিব লগা হয়৷ পিতৃ-মাতৃৰ এনে জীৱন শৈলীৰ পৰিবৰ্তন কৰিবলৈ সক্ষম হোৱাৰ বাবেই তেওঁ সমাজলৈকো পৰিবৰ্তন আনিব পাৰিব বুলি আশাবাদী হৈ পৰে৷ থুন্‌বাৰিৰ পৰিয়ালৰ এই ঘটনাসমূহ ২০১৮ চনত প্ৰকাশিত "Scenes from the Heart" নামৰ গ্ৰন্থখনত প্ৰকাশ পাইছে৷ 

২০১৮ চনৰ শেষৰ ফালে গ্ৰেটা থুন্‌বাৰিয়ে জলবায়ুৰ পৰিবৰ্তন ৰোধাৰ বাবে বিদ্যালয়ৰ ধৰ্মঘট আৰম্ভ কৰে৷ অনতিপলমে তেওঁ বিশ্বব্যাপি খ্যাতি লাভ কৰিবলৈ সক্ষম হয়৷ তেওঁ বিদ্যালয়ৰ শ্ৰেণী বৰ্জন কৰাক লৈ তেওঁৰ পিতৃ সন্মত নহয় যদিও থুন্‌বাৰিয়ে এটা দৃঢ় পক্ষ লোৱাটো সমৰ্থন কৰে বুলি মত প্ৰকাশ কৰে৷ পিতৃৰ ভাষ্য অনুসৰি 'তেওঁ হয় একো নকৰাকৈ ঘৰত থাকি অসুখী হৈ পৰিব নাইবা ধৰ্মঘট কৰিও সুখী হ'ব৷' থুন্‌বাৰিৰ মতে তেওঁৰ শিক্ষক-শিক্ষয়িত্ৰীসকলৰ মাজত এই ধৰ্মঘটক লৈ মতবিৰোধ আছে৷ ব্যক্তি হিচাপে তেওঁলোকে এই আন্দোলন আৰু ধৰ্মঘটক সমৰ্থন কৰে কিন্তু শিক্ষাগুৰু হিচাপে তেওঁলোকে থুন্‌বাৰিয়ে শ্ৰেণীত পাঠগ্ৰহণ কৰাটো বিচাৰে৷

থুন্‌বাৰিয়ে জলবায়ু পৰিবৰ্তনক লৈ দিয়া এলানি বক্তৃতাৰ সংকলন ২০১৯ চনৰ মে' মাহত No One Is Too Small to Make a Difference নামেৰে প্ৰকাশ কৰে৷ এই গ্ৰন্থৰ পৰা হোৱা সকলো আয় তেওঁ জনকল্যানমূলক সংগঠনত দান দিয়ে৷ জলবায়ুৰ পৰিবৰ্তন ৰোধাৰ বাবে পদক্ষেপ ল'বলৈ দাবী জনাই দিয়া এটা ভাষণত থুন্‌বাৰিয়ে তেওঁৰ ৰোগ ( selective mutism) ৰ বাবে তেওঁ প্ৰয়োজন হ'লেহে কথা কয় ("only speaks when necessary") বুলি মত প্ৰকাশ কৰে৷ ২০১৯ চনত থুন্‌বাৰিয়ে "The 1975" নামৰ এটা গানত কন্ঠদান কৰে৷ তেওঁ সকলোকে আহ্বান জনাই কয় যে 'এয়া জন সত্যাগ্ৰহ (civil disobedience) ৰ সময়, এয়া বিদ্ৰোহৰ সময়৷' 

আটলান্টিক সাগৰেৰে যাত্ৰা
২০১৮-২০১৯ কালছোৱাৰ কাৰ্য্যসূচী
জীৱন
জলবায়ুৰ বাবে বিদ্যালয় ধৰ্মঘট